Kouvolan urheilu

Tämä artikkeli käsittelee urheilua Kouvolan kaupungissa. Olympialaisurheilijoiden määrällä mitattuna Kymenlaakson merkittävimpiä urheiluseuroja ovat Kouvolan Hiihtoseura, Kouvolan Urheilijat (5 olympiaedustajaa) sekä Myllykosken Kilpa-Veikot (4 olympiaedustajaa).
Historia.
Kymenlaakson ammattityöväki tuli omien järjestöjensä puitteissa mukaan voimistelu- ja urheiluseurojen perustamiseen erityisesti suurlakon jälkeen. Rautateiden palveluksessa olevilla viranhaltijoilla ja osittain myös palvelusmiehistöllä oli huomattava osuus seuratoiminnan kehittämisessä erityisesti suuressa liikennekeskuksessa Kouvolassa. Erityisesti kunnostautui varikkoesimies K. E. Lundström, pääkaupungissa voimisteluharrastuksensa saanut voimistelun seuratoiminnan kehittäjä.
Yleisurheilu.
Kouvolan merkittävin yleisurheiluseura on Valkealan Kajo, joka luokitellaan toiseksi korkeimmalle tasolle yleisurheilun Ykkösliigaan. Kajolla oli vuonna 2024 yhteensä 84 luokkaurheilijaa. Kajon lisäksi Kalevan maljan kilpailussa menestynyt yleisurheiluseura on Kouvolan Urheilijat, joka on voittanut Kalevan maljan kaksi kertaa, sijoittunut kolmesti kolmen parhaan joukkoon sekä 16 kertaa kymmenen parhaan joukkoon.
Yleisurheilun SM-kilpailut eli Kalevan kisat on järjestetty Kouvolassa kolme kertaa vuosina 1958, 1970 sekä 1982.
Palloilulajit.
Amerikkalainen jalkapallo.
Kouvola Indians on tostaiseksi Kouvolan menestynein jenkkifutis seura. Indians pelasi 3 kautta Suomen korkeimmalla sarjatasolla Vaahteraliigassa: 1994, 2013 ja 2014. 2020-luvulla Indians päätyi luopua lajista ja siirtyi lippupalloon. Kuusankoski Cowboys on vuonna 2018 perustettu seura ja on nopeaa tahtia noussut alemmilla sarjatasoilla, vuoitettuaan muun muassa I-divisioonan Spagettimaljan vuonna 2025.
Jalkapallo.
Kouvolan menestynein jalkapalloseura on Myllykosken Pallo -47, joka on pelannut pääsarjatasolla SM-sarjassa ja Veikkausliigassa yhteensä 24 kauden ajan. MyPa on voittanut Suomen mestaruuden vuonna 2005 ja lisäksi kahdeksan SM-mitalia. MyPa on voittanut jalkapallon Suomen Cupin kolme kertaa. MyPa:n ohella pääsarjassa on pelannut myös Sudet yhteensä 15 kauden ajan sekä Kuusankosken Kumu yhden kauden ajan.
Toiseksi korkeimmalla sarjatasolla ovat pelanneet Kuusankosken Puhti (6 kautta), Voikkaan Pallo-Peikot (5 kautta) sekä Kouvolan Urheilijain Palloilijat ja FC Kuusankoski (4 kautta). Purha on pelannut kolmanneksi korkeimmalla sarjatasolla neljän kauden ajan.
Pesäpallo.
Kouvolan menestynein pesäpalloseura on Kouvolan Pallonlyöjät (KPL), joka on pelannut Suomen korkeimmalla sarjatasolla SM-sarjassa vuoteen 2024 mennessä yhteensä 62 kauden ajan ja naisten pääsarjassa kahden kauden ajan. Kouvolan Pallonlyöjät on voittanut yhteensä viisi Suomen mestaruutta.
Muita pääsarjassa kilpailleita kouvolalaisia pesäpalloseuroja ovat Kuusankosken Puhti (10 kautta), Myllykosken Kilpa-Veikot (10 kautta), Kuusankosken Veto (9 kautta) sekä Kymintehtaan Urheiluseura (3 kautta).
Pesäpallon arvo-ottelu, Itä-Länsi, on pelattu Kouvolassa viisi kertaa vuosina 1969, 1976, 2007, 2011 sekä 2016.
Lentopallo.
Kouvolan menestynein lentopalloseura on Kouvolan Lentopalloilijat -57, joka on pelannut miesten pääsarjassa neljän kauden ajan.
Koripallo.
Kouvolan menestynein koripalloseura on Kouvot, joka pelaa pääsarjatasolla Korisliigassa jo vuodesta 1993-. Kouvolalaisessa koripallossa Kouvojen edeltäjänä toiminut Kouvolan NMKY pelasi mestaruussarjassa kaudella 1961. Kouvottaret on Kouvolan naiskoripallon menestynein joukkue joka pelaa pääsarjatasolla Naisten Korisliigassa vuodesta 2016.
Talviurheilu.
Jääkiekko.
Kouvolan sekä Kymenlaakson menestynein jääkiekkoseura on KooKoo, joka on pelannut Suomen korkeimmalla sarjatasolla SM-Liigassa kausina: 1987-1990 ja vuodesta 2015-.
Hiihto.
Kouvolan hiihtoseurat ovat suuntautuneet pääsääntöisesti harraste- ja nuorisotoimintaan. Hiihtoliiton I-luokkaan luokiteltavia seuroja ovat Anjalan Liitto, Valkealan Kajo, Kuusankosken Kisa ja Kouvolan Hiihtoseura. II-luokkaan kuuluvia harraste- ja nuorisoseuroja ovat Sippolan Kunto ja Elimäen Vauhti.